KOMMISSIONENS GENNEMFØRELSESAFGØRELSE
af 1. juli 2011
om ophævelse af beslutning 2006/241/EF om beskyttelsesforanstaltninger over for visse produkter af animalsk oprindelse, bortset fra fiskerivarer, med oprindelse i Madagaskar
(meddelt under nummer K(2011) 4642)
(EØS-relevant tekst)
(2011/395/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), særlig artikel 22, stk. 6, og
ud fra følgende betragtninger:
(1)
Ved Kommissionens beslutning 2006/241/EF af 24. marts 2006 om beskyttelsesforanstaltninger over for visse produkter af animalsk oprindelse, bortset fra fiskerivarer, med oprindelse i Madagaskar (2) fastsættes det, at medlemsstaterne skal forbyde import af animalske produkter, undtagen fiskevarer, snegle og guano, med oprindelse i Madagaskar.
(2)
Der er ved en række EU-retsakter fastsat bestemmelser om importen af animalske produkter, bl.a. Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (3) og Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (4).
(3)
EU-lovgivningen om import af animalske produkter sikrer, at kun animalske produkter, der opfylder kravene i gældende lovgivning, må importeres fra Madagaskar til Unionen.
(4)
Beslutning 2006/241/EF er derfor ikke længere nødvendig og bør ophæves.
(5)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Beslutning 2006/241/EF ophæves.
Artikel 2
Denne afgørelse er rettet til medlemsstaterne.
Udfærdiget i Bruxelles, den 1. juli 2011.